Pressemeddelelse

Alternativet klar med en politisk udmelding

I den lokale afdeling af Alternativet, der tæller i alt 71 medlemmer, arbejdes der løbende med at få defineret en lokalpolitik for Køge Kommune. Vi har endnu ikke en holdning til alle politiske områder, men har valgt at prioritere ud fra, hvad vi finder mest vigtigt, hvad vi ved noget om, og hvor vi fornemmer, at vi som nyt parti på opstillingslisten kan rykke mest.

Ligesom på landsplan har Alternativet i Køge fokus på tre bundlinjer: den sociale, den grønne og den økonomiske. I tillæg har der i politikudviklingen været meget fokus på, hvordan vi kan fremme en ny politisk kultur med mere borgerinddragelse i byrådets arbejde.

Der er brug for en ny og klar vision for Køge kommune - **en vision der sætter bæredygtighed i centrum, både for borgerne og for politikerne og på tværs af forvaltninger, udvalg og råd.**

Vi tror på, at det for borgerne vil skabe højere livskvalitet, udvikling og liv i lokalsamfundene, mulighed for at købe flere lokalt producerede, sunde fødevarer, samt betyde en reduktion i stress og livsstilssygdomme.

Vores primære mærkesag er derfor:

**KOMMUNAL 2030-PLAN – KØGE SOM GRØN FOREGANGSKOMMUNE**

Danmark er ”verdensmester” i vindmøller, økologi og økosamfund. Alle tre succeser bygger på et dynamisk samspil mellem viljestærke borgere, visionære virksomheder og fremsynede politikere. Alternativet ønsker at bruge denne udviklingskraft i en folkeoplysende og demokratisk udviklingsproces, hvor borgere og politikere sammen tager teten i at omstille Køge til en Grøn Foregangskommune. Konkret forestiller vi os en proces, der i første fase rummer folkeoplysende samtaler, omstillings-kurser og demokratisk fornyelse, hvor borgerne inviteres med i udvikling og implementering af politiske dagsordener.

Som en del af den Kommunale 2030-Plan ønsker vi, at der etableres et **videnscenter om FN’s verdensmål og grøn omstilling**. Centret skal have til opgave at facilitere omstillingen af Køge til en grøn foregangskommune. Videnscentret skal fungere på tværs af kommunens forvaltning og organiseres som en 4. sektor virksomhed, der agerer i rummet mellem den private, offentlige og frivillige sektor. Her kombineres det ideelle og det kommercielle i en fælles tænkning, hvor der både er fokus på økonomiske resultater og det fælles bedste. Et evt. økonomisk overskud skal geninvesteres i lokal bæredygtig omstilling.

Kendetegnende for Alternativets politik er vægten på **forebyggende arbejde**. At forebygge (rettidig omhu) er helt afgørende, når vi tænker bæredygtighed. Derfor vil vi arbejde for, at forebyggelse kommer i fokus i Køge Kommune fremover. Vores grundholdning er, at **udgifter til det offentlige skal ses som en investering**, som er til gavn for både almindelige mennesker og erhvervslivet, snarere end som en omkostning, vi skal beskære.

Specielt ønsker vi større investeringer i tilbuddene for børn og unge, da der findes meget dokumentation for, at investeringer på dette område forebygger dyre lappeløsninger i fremtiden. Derfor mærkesagen:

**SKOLEN FOR LIVET - EN FOLKESKOLE FOR DET FREMTIDIGE MENNESKE**

Alternativet vil arbejde for kortere skoledage for eleverne, evaluering med færre eller ingen tests, at skolerne sættes fri for målstyring, højere prioritering af musiske-, kreative- og bevægelsesfag, styrkelse af læring, social udvikling og bevidsthed og fællesskabsdannelse, grøn faglighed integreret i skoleskemaet gennem undervisning i bæredygtighed - herunder en praksis i skolehaver.

Alternativets øvrige politiske mærkesager er bl.a.

* **en langt mere ambitiøs affaldspolitik**
* **økologiske grøntsags- og terapihaver tilknyttet alle kommunale institutioner**
* **oprettelse af et** **grønt erhvervscenter og grønne erhvervsklynger**
* **ny politisk kultur** er en mærkesag, der gennemsyrer hele Alternativets politiske tænkning, og som skal skabe forandring i det politiske samarbejde.

Vi ved, at bæredygtig forandring kræver megen viden og bred involvering. Derfor er det vores ambition at blive ved med at samarbejde bredt både udenfor - og forhåbentlig efter valget - også i byrådet. Vi vil holde fast i vores værdier og dogmer om at lytte og fremhæve muligheder frem for at pege fingre - det vil vi gerne holdes op på! Vi vil blive ved med at skabe initiativer, der fremmer vores vision om et bæredygtigt samfund med levende kreative borgere, mere lighed og større tillid. Vi tror på, at mennesker, der er glade og føler sig som en del af fællesskabet, også giver mere til det.

Alternativet i Køge vil frem mod valgkampen løbende fremføre vores mærkesager gennem artikler og debatindlæg. Man kan også følge os på Facebook eller finde vores lokale hjemmeside via www.alternativet.dk.

For spørgsmål eller yderligere kommentarer kontakt venligst :

Kandidat til byrådet: Mickal P N Andersen tlf. 24 61 53 57

Kandidat til byrådet: Per Kjøller Jensen tlf. 20 91 90 51